移石種竹橘
作者：張鎡
朝代：宋

paragraphs: 野性樂閒寂，况值秋氣清。
旋即東牆隈，削苔方甃平。
石立稍退步，薜荔纏珠纓。
橘香湖海趣，竹翠山林情。
二物昔所嗜，未暇同經營。
環種近百竿，葉葉琴筑聲。
對植纔兩樹，顆顆金玉明。
交枝與叢稍，拂巾須緩行。
其間兩席地，幽致吾主盟。
靜極坐累刻，焉有世慮縈。
人生會心處，小大景不爭。
長年興無涯，風月隨陰晴。
抽萌及吐蕊，預喜春林榮。
客來開茗鑪，禮意固匪輕。
作詩漸忘言，此語亦老成。
杜門安蹇拙，何急謀虛名。